คุณลักษณะของเซียนหุ้น 10 ประการ มีอะไรบ้าง
คุณลักษณะของเซียนหุ้น 10 ประการ ได้แก่


1. พยายามรักษาเงินต้นมากกว่ากำไร
เซียนหุ้นส่วนใหญ่มักจะสนใจกับการรักษาเงินต้นมากกว่าการทำกำไร เวลาคุยเรื่องหุ้น สิ่งที่จะได้ยินเสมอคือ พวกเขาจะชอบพูดประมาณว่า P/E เท่านี้ไม่เสี่ยงเลย หรือประมาณโมเดลธุรกิจแบบนี้เสี่ยงนะเพราะ... ในสายตาเซียนหุ้นเติบโต 50% แต่มีความเสี่ยง มักจะน่าสนใจน้อยกว่าหุ้นที่เติบโตแค่ 20% แต่ไม่มีความเสี่ยงหรือเสี่ยงตํ่ามากๆ ในการลงทุนหากคุณสูญเสียเงิน 50% จะต้องลงทุนให้เติบโตถึง 100% เพื่อที่จะกลับมาเท่าทุน ซึ่งสิ่งเหล่านี้คือสิ่งที่เซียนเข้าใจดีในความสำคัญของการรักษาเงินต้น


2. มีหลักการที่ชัดเจนไม่เปลี่ยนไปมา
เซียนจะมีหลักการที่มั่นคงและไม่เปลี่ยนไปแม้เวลาจะผ่านไป ในการลงทุนนั้นหลักการแต่ละหลักการจะมีข้อดีและข้อเสียในตัวเอง ซึ่งจะทำกำไรได้ดีในบางสภาวะ และอาจจะกำไรน้อยในบางสภาวะ เซียนหุ้นมักจะมองไปที่ผลตอบแทนในระยะยาวและยึดมั่นกับหลักการที่พวกเขาถนัดและมีความเชี่ยวชาญ


3. ชอบความแน่นอนไม่ชอบความเสี่ยง
คำว่า High Risk High Return นั้นไม่เคยอยู่ในสารบบของเซียน พวกเขามองหาสิ่งที่เป็น Low Risk High Return และลงทุนในการลงทุนที่มีเขามีข้อได้เปรียบที่ชัดเจน มีโอกาสชนะมากกว่าแพ้เป็นอัตราที่สูง


4. พิจารณาด้วยตนเองอย่างลึกซึ้ง
เซียนมักจะพิจารณาและวิเคราะห์ด้วยตนเองอย่างสมํ่าเสมอ แม้เขาจะได้ฟังมาจากเพื่อนคนอื่นๆ แต่ก็จะนำกลับมาคิดวิเคราะห์อีกครั้ง โดยไม่ตัดสินใจจากข้อมูลที่ไม่ได้รับการพิสูจน์ด้วยตนเอง หากการลงทุนนั้นไม่เข้าเงื่อนไขของตัวเขาเอง หรือไม่สบายใจที่จะลงทุน แม้หุ้นตัวนั้นจะดูเหมือนมีศักยภาพในการเติบโต แต่พวกเขาก็มักจะปล่อยมันไป


5. ไม่กระจายความเสี่ยงจนเกินไป
แม้เซียนหุ้นจะมีหุ้นหลายตัวอยู่ใน Port แต่เซียนมักจะมีหุ้นทีเด็ดที่ลงทุนหนักๆอยู่เพียงไม่กี่ตัวเท่านั้น และหุ้นทีเด็ดเหล่านี้ที่เปลี่ยนชีวิตของพวกเขา พวกเขามักจะไม่กระจายการลงทุนมากเกินไปและโฟกัสเงินและเวลาอยู่กับการลงทุนที่พวกเขาคิดว่าสมเหตุผลและมีความเสี่ยงตํ่า


6. มีสภาวะอารมณ์อันมั่นคง
ความผันผวนของอารมณ์ไม่เคยเป็นปัญหาของเหล่าเซียน พวกเขามี EQ ที่สูงพอและมีความมั่นคงในด้านอารมณ์อย่างโดดเด่น พวกเขาสามารถรอคอยอย่างไม่จำกัด ถ้ายังไม่เจอโอกาสที่เหมาะสม ในขณะเดียวกันหากมีโอกาสดีๆ เข้ามาพวกเขาพร้อมที่จะตัดสินใจได้อย่างรวดเร็ว


7. ยอมรับความผิดพลาดและแก้ไขอย่างรวดเร็ว
สี่ขายังรู้พลาด นักปราชญ์ยังรู้พลั้ง แม้เซียนจะเป็นเซียน แต่พวกเขาก็ผิดพลาดได้ ในยามที่ผิดพลาดพวกเขาพร้อมที่ยอมรับความผิดพลาด แก้ไขโดยเร็ว เรียนรู้ความผิดพลาดนั้นๆ และนำไปพัฒนาวิธีการลงทุนของพวกเขา


8. มีเหตุผลที่ชัดเจน
เซียนหุ้นมักจะมีความชัดเจนในเหตุผลของการลงทุน พวกเขารู้ว่าเขาซื้อหุ้นตัวนี้ เพราะเหตุใดเป็นเหตุผลหลักและอะไรเป็นประเด็นรอง พวกเขาเข้าใจปัจจัยที่จะเข้ามากระทบตัวหุ้นทั้งระยะสั้นและระยะยาว


9. รักการลงทุนเป็นชีวิตจิตใจ
เซียนหุ้นมักจะบ้าหุ้น พวกเขาชอบการลงทุนในหุ้นเป็นชีวิตจิตใจ หายใจเข้าเป็นหุ้น หายใจออกเป็นหุ้น และจะมีความสุขมากๆถ้าได้ถกหุ้นกันอย่างมีเหตุมีผล พวกเขามักจะเปิดกว้างและรับฟังแม้จะเป็นความคิดที่เห็นต่างก็ตาม


10. ใช้ชีวิตเรียบง่าย ไม่ฟุ่มเฟือย
สำหรับเซียนหุ้น เงินนั้นถือว่ามีค่ามากๆ และเป็นสิ่งที่ทำให้พวกเขายังทำในสิ่งที่พวกเขารักได้นั่นก็คือการลงทุน ความสุขของพวกเขามักจะเรียบง่าย ดังนั้น มักจะเห็นเซียนหุ้นหลายๆ คนใช้ชีวิตธรรมดาๆ ไม่ฟุ่มเฟือย อีกนัยนึงคือ พวกเขาเหล่านั้นเข้าใจถึงคุณค่าของเงินเป็นอย่างดี จึงมีการใช้เงินอย่างมีประสิทธิภาพสูงสุด
ความรู้ทางการเงิน,การวิเคราะห์ทางการเงิน & เศรษฐศาสตร์การเงิน